P6_TA(2006)0385

A Galileo program

Az Európai Parlament állásfoglalása a Galileo program jelenlegi állásáról

Az Európai Parlament,

- tekintettel a Bizottságnak az Európai Parlamenthez és a Tanácshoz intézett, a Galileo program jelenlegi állásáról szóló közleményére (COM(2006)0272),

- tekintettel a Bizottságnak az Európai Parlamenthez és a Tanácshoz intézett, az európai műholdas rádiónavigációs program kiépítési és üzemeltetési szakaszainak megvalósításáról szóló európai parlamenti és tanácsi rendeletre irányuló javaslatára (COM(2004)0477), és a fenti rendeletre vonatkozó, első olvasatban 2005. szeptember 6-án elfogadott álláspontjára [1],

- tekintettel a Galileo Közös Vállalkozást létrehozó 2002. május 21-i 876/2002/EK tanácsi rendeletre [2],

- tekintettel a Bizottságnak a 876/2002/EK tanácsi rendelethez csatolt, a Galileo Közös Vállalkozás alapszabályainak módosítását célzó tanácsi rendeletre irányuló javaslatára (COM(2006)0351),

- tekintettel az európai műholdas rádiónavigációs programokat üzemeltető struktúrák létrehozásáról szóló, 2004. július 12-i 1321/2004/EK tanácsi rendeletre [3], és a Bizottságnak a fenti tanácsi rendelet módosítására irányuló javaslatára (COM(2005)0190),

- tekintettel eljárási szabályzata 108. cikkének (5) bekezdésére és 103. cikkének (2) bekezdésére,

A. mivel a Galileo az első olyan európai infrastruktúra, amit a Közösség kezel és ezért új kihívásokat jelent mind szabályozási, mind finanszírozási szempontból; mivel a jogi és eljárási háttér nem projektorientált;

B. mivel a Parlament jogi és költségvetési feladatkörein keresztül teljes mértékben támogatja a Galileo programot (többek között a fent említett 2005. szeptember 6-i álláspontjában), felismerve, hogy a Galileo stratégiai projekt, a lisszaboni stratégia egyik legfontosabb pillére és a KKV-k számára nagy lehetőségeket kínál;

C. mivel az Európai Űrügynökséggel és az űrkutatás területén dolgozó európai mérnökök és fejlesztők remek munkát végeztek; megjegyezve, hogy az első kísérleti műhold, a GIOVE-A már teljesítette legfőbb küldetését, hogy a technikai szempontok a helyükön legyenek és hogy most a projekt előrevitelének legfontosabb eleme a jó irányítás;

1. felszólítja a Bizottságot, hogy vizsgálja meg, milyen módosításokat lehet elvégezni a jogi és eljárási szabályok területén annak érdekében, hogy biztosítva legyen a projekt folytatólagos előrehaladása érdekében; rámutat, hogy ez nem jelenti az intézmények hatáskörének és felelősségi körének csökkenését, de jelentheti olyan megoldások alkalmazását, amelyek kreatívabbak és megfelelőbbek a program céljai számára;

2. tudomásul veszi az új, aktualizált menetrendet és felszólítja a Bizottságot, hogy tartsa és tartassa is be azt; a koncessziós szerződés jóváhagyásával együtt azt kéri, hogy tájékoztassák a késésből eredő további költségekről; felszólítja továbbá a Bizottságot, hogy tájékoztassa a Parlamentet bármely jelentős jövőbeni változtatásról, de idejekorán, nem pedig többéves késéssel;

3. üdvözli a koncesszió jogosultjaival folytatott tárgyalásokban elért előrelépést; felszólítja az európai űrkutatásban érintett, a konzorciumban részt vevő feleket, hogy konstruktív módon törekedjenek a megegyezésre, hogy a közös európai projekt a lehető leghamarabb betölthesse szerepét a lisszaboni célok elérésében;

4. felszólítja a GNSS Felügyelő Hatóságát, hogy készítsenek féléves előrehaladási jelentéseket a Parlament számára, különös tekintettel a GNSS Felügyelő Hatóságára 2007. január 1-jétől az 1321/2004/EK rendeletet módosító rendeletre irányuló javaslat által rótt feladatokban elért előrehaladásra;

5. felszólítja a GNSS Felügyelő Hatóságát, hogy adjon az Európai Parlament által kinevezett szakértőnek folyamatos megfigyelő státuszt a 1321/2004/EK rendelet 5. cikke (5) bekezdésének megfelelően;

6. elismeri a közérdekű szabályozott szolgáltatás jövőbeni szabályozását, amely a projekt bevételének 30%-áért lenne felelős, hasonlóan az alkalmazásokról szóló Zöld Könyvhöz; felszólítja a Bizottságot, hogy fejezze be a különböző területeken való alkalmazásokhoz szükséges hiányzó szabályozásokat, hogy a KKV-knek elegendő idő álljon rendelkezésükre a részvétel előkészítéséhez;

7. felszólítja a Bizottságot - tekintettel a projekt közösségi jellegére -, hogy biztosítsa a Parlamentet tájékoztatását bármely olyan szerződés aláírása előtt, amelyben harmadik országok intézményes módon részt vesznek;

8. felszólítja a Tanácsot, hogy biztosítsa, hogy a projekt ne szenvedjen további késedelmet;

9. utasítja elnökét, hogy továbbítsa ezen állásfoglalást a Tanácsnak, a Bizottságnak és a tagállamok kormányainak és parlamentjeinek.

[1] HL C 193. E, 2006.8.17., 61. o.

[2] HL L 138., 2002.5.28., 1. o.

[3] HL L 246., 2004.7.20., 1. o.

--------------------------------------------------